Odderøya

Odderøya  er en øy i Kristiansandsfjorden, forbundet til fastlandet med fire broer sør for byens sentrum, blant andre én i forlengelsen av Vestre Strandgate. Øya skaper et naturlig skille mellom Østre og Vestre havn. Gravanekanalen skiller Odderøya fra Kvadraturen ved Fiskebrygga, men de fire broene sørger for at øya er lett tilgjengelig. Størstedelen av øya er i dag friareal, men i kommunedelplanen er det også lagt inn et område som skal gi rom for inntil 700 boliger. Denne nye bydelen heter Kanalbyen, og vil være ferdig utbygd ca. 10-15 år etter den planlagte byggestarten i 2017.
Nærmest byen, i Nodeviga som også er kommunens geografisk midtpunkt, er det en småbåthavn og museumshavn.
På øyas østside var det en viktig havn og lasteplass allerede før bosettingene i området hadde fått navnet Kristiansand og det var formelt grunnlagt som by. Stedet var velegnet for lasting av trelast som kunne fløtes til havet på Torridalselven (Otra). På østsiden er det i dag svaberg og strender som egner seg som badeplasser, blant annet på Kolerastranda og i Bendiksbukta.

 
På vestsiden er det i dag bryggeanlegg med havnelagre, korn- og sementsilo samt rense- og tankanlegg. Havneanleggene er en del av Kristiansand havn. Kornsiloen på kai 13 er tegnet av Sverre Aasland og Arne Korsmo for Christianssands Møller as er karakterisert som et «fremragende, selvstendig og arkitektonisk gjennomførte arbeid», og ble tildelt Houens fonds diplom i 1939. Kilden teater- og konserthus på nabotomten ble åpnet i 2012.
Sørvest på øya ligger Odderøya fyr.
Det er veier og stier med utsikt over hele Kristiansandsfjorden og innseilingen med Grøningen og Oksøy fyr. Øyas høyeste punkt, Odderøytoppen, ligger 92 moh.


== Historie ==
Se også Odderøya fort og Odderøya fyr
På Odderøya finnes mange interessante spor etter militær aktivitet. På et avgrenset geografisk område finnes militære befestninger fra den store nordiske krig og frem til og med den kalde krigen. Viktige spor fra kamphandlingene 9. april 1940 er synlige og delvis merket med informasjonsskilt.
I 1804 ble det anlagt en karantenestasjon for Danmark, Norge og Holstein på Odderøya. Eiendommen ble overført fra Fæstningsvesenet til Karantænevesenet. Karantenestasjonen på Odderøya var den største i Nord-Europa og var i drift til 1914. I forbindelse med karantenevirksomheten fikk øya etter hvert også sin egen gravplass som kalles Kolerakirkegården. Den ligger ved Kjerregårdsbukta.
Karantenestasjonen var skilt fra resten av øya med en høy mur som går fra Lasaretthøyden til Bendiksbukta. Den ble bygd i årene 1800 til 1807 og er restaurert.
I lange perioder har Odderøya vært stengt for publikum på grunn av militær aktivitet. Når området har vært tilgjengelig, har øya vært et yndet utfarts- og turområde. Odderøya ble nå sist åpnet for publikum 23. juni 1992 etter at Odderøya fort var nedlagt. Denne siste stengningen hadde da vart i 52 år, fra 9. april 1940. I store deler av denne perioden tjente Odderøya fort som base og rekruttskole for Kystartilleriet.


== Kultur og turisme ==
Odderøya er i ferd med å etablere seg som et regionalt kultursenter. Etter at militære aktiviteter ble nedlagt eller flyttet ut, har kunstnere, gallerier og filmskapere etablert seg i de gamle brakkene. På det grafiske trykkeriet på Odderøya produseres samtidskunst av anerkjente kunstnere. Trykkpressen som er i bruk er  importert fra Paris, og har tidligere blitt brukt av blant annet Pablo Picasso og Edvard Munch.
Kafé er etablert i en tidligere maskinsjefbolig på sydspissen av øya, som tilbyr forfriskninger. Hver søndag året rundt driver venneforeningen "Odderøyas Venner" kafé fra kl 11.00 – 16.00. Her er en fantastisk utsikt over fjorden og innseilingen til byen.
Det er en rådyrstamme på øya og en dam med navn Salamanderdammen forteller at det også finnes annet dyreliv. I nærheten av Odderøyas høyeste punkt finnes også et gammelt bjørnehi som sist var bebodd på 1700-tallet.
På Odderøya kan man finne fredelige og ubrukte badeplasser og svaberg, til tross for nærheten til Kristiansand sentrum.
Deler av Quartfestivalen ble fra 1996 lagt til Odderøya. Det har vært konserter i Bendiksbukta, på Plenen, Odden, Idrettsplassen og klubb i Odderøyhallen. I 2007 ble Idrettsplassen bygd om med en ny konsertscene med amfi, Odderøya Amfi med 8 meter høydeforskjell som har kapasitet til 22 000 tilhørere. Fra 2020 blir Sommerbris arrangert i juni hvert år på øya.
Mange band og artister har spilt på Odderøya, inkludert David Bowie, Sting, Bryan Adams, John Fogerty, Black Eyed Peas, Slash, Ron Wood, Muse og Coldplay.


== Fremtidig bruk? ==
Vest-Agder museet har i samarbeid med turistkontoret og kommunen vedtatt å etablere seg på øya. Et nytt maritimt museum åpnes i 2015. Det har vært debattert om også Kristiansand museum skal flyttes til Odderøya.  Flere av virksomhetene som allerede er etablert motsetter seg dette. De mener at flytting av museets samling av bygninger fra Setesdal vil fremtvinge rivning av eksisterende bygninger og sprengning av knauser på øyas nordre del. Mange frykter at et museumsområde vil gjøre Odderøya mer utilgjengelig som friområde. Det er heller ikke utredet hva som vil skje med øyas rådyrstamme, når Odderøyas flate og gressrike del blir bebygget. Protestaksjonen mot flytting av Vest-Agder-Museet kalles "Ikke rør Odderøya". Navnet er en referanse til en liknende aksjon for å bevare friområdet Baneheia på 1970-tallet. Også den gang var det Vest-Agder-Museet som ønsket å flytte på seg.


== Galleri ==

		
		
		
		
		
		
		


== Eksterne lenker ==
(en) Odderøya – kategori av bilder, video eller lyd på Commons 
Odderøyas venners hjemmeside
Historikk (Odderøya fort, verneplan, tidslinje) Forsvarsbygg
odderoya.no
HKH Kronprindsregent Frederiks Laug af 1788, hjemmesider om Odderøya
Vest-Agder Museet Odderøya
Ut på tur i Kristiansand: Odderøya
Odderøya på Visit Norway
World Deaf Laser Party, Odderøya i august 2010 på Visit Norway
Odderøya festning på Visit Norway
Verneplan for Odderøya (Forsvarsbygg)
Odderøya på kristiansand.as (galleri)
Kulturminneløypa
Digitalt fortalt: «Karantenehavna på Odderøya» (skrevet av May-Brith Ohman Nielsen, UiA og Vest-Agder-museet) (besøkt 16. februar 2012)
Fra Odderøya DigitaltMuseum